**CONVOCATÒRIA D’AJUDES PER A AUTÒNOMS I EMPRESES DE 5 TREBALLADORS O MENYS PER CONTRIBUIR A MINIMITZAR L’IMPACTE ECONÒMIC DEL COVID-19**

**1. Règim jurídic**

Aquesta convocatòria es regeix pel que es disposa en la Llei 38/2003, de 17 de novembre, general de subvencions, en el Reial decret 887/2006, de 21 de juliol, pel qual s’aprova el Reglament de la Llei 38/2003, de 17 de novembre, general de subvencions i la resta de normativa que hi sigui d’aplicació.

Aquesta convocatòria s’efectua en el marc de l’Ordenança general de subvencions del Consell Insular de Mallorca, aprovada pel Ple del Consell de Mallorca, en sessió de 23 de desembre de 2016, BOIB núm. 21, de 18 de febrer de 2017, i modificada pel Ple del Consell de Mallorca, en sessió 14 de juny de 2018, BOIB núm. 96 de 4 d’agost de 2018.

**2. Crèdit pressupostari**

Es destina la quantitat de 800.000,00 euros a les subvencions objecte d’aquesta convocatòria que es finançarà amb càrrec al pressupost de despeses del Consell de Mallorca per a l’any 2020, d’acord amb la distribució següent:

a) LÍNIA 1: productes sanitaris, elements per adaptar el local a les limitacions de contacte físic, formació i consultoria.

500.000,00 €. Partida pressupostària 65.43110.47900

b) LÍNIA 2: eines tecnològiques necessàries per adaptar l’activitat als nous hàbits de consum i digitalitzar-ne la promoció o les vendes, i equips de neteja i desinfecció de productes, superfícies i espais.

300.000,00 €. Partida pressupostària 65.43110.77900

**3. Objecte i finalitat de la convocatòria**

L’objecte d’aquesta convocatòria és fixar les condicions que regulen la concessió d’ajudes destinades a pal·liar l’impacte derivat de la crisi sanitària ocasionada pel COVID-19 en relació a les persones físiques autònomes i les empreses de cinc o menys treballadors.

La finalitat de la convocatòria es protegir i donar suport al teixit productiu de Mallorca, constituït en gran mesura per persones físiques autònomes i per empreses petites, per tal que es produeixi tan aviat com sigui possible una reactivació de l’activitat econòmica insular.

**4. Règim de la concessió**

El procediment de concessió és el de concurrència no competitiva i les subvencions s’adjudicaran, fins exhaurir-se el crèdit pressupostari, per estricte ordre de prelació, d’acord amb la data de presentació de les sol·licituds d’ajuda amb la documentació requerida en qualsevol dels llocs de registre prevists a la normativa.

**5. Compatibilitat de les subvencions**

Les subvencions concedides a l’empara d’aquesta convocatòria seran compatibles amb altres ajudes, subvencions o recursos destinats a la mateixa finalitat, procedents de qualsevol altra Administració o ens públics o privats, nacionals, de la Unió Europea o d’organismes internacionals.

**6. Persones beneficiàries de la subvenció**

6.1 Poden obtenir la condició de persona beneficiària de la subvenció les persones físiques autònomes i les empreses de 5 o menys treballadors, qualsevol que sigui la seva forma jurídica, vàlidament constituïdes en el moment de presentació de la sol·licitud, que desenvolupin la seva activitat a l’illa de Mallorca i que s’hagin vist obligades a la suspensió de l’activitat presencial o d’obertura al públic com a conseqüència de l’entrada en vigor del Reial Decret 463/2020, de 14 de març, en virtut del qual es declara l’Estat d’Alarma i les seves posteriors modificacions i pròrrogues.

6.2 Seran requisits indispensables per sol·licitar la subvenció:

a) Estar donats d’alta en l’Impost d’Activitats Econòmiques i en el Règim Especial de la Seguretat Social dels Treballadors autònoms en una de les activitats recollides en els epígrafs de l’annex 1 d’aquesta convocatòria o, en cas d’haver-se donat temporalment de baixa, es presenti declaració responsable de que es donarà d’alta abans del 30 de setembre de 2020.

b) No comptar amb més de cinc persones treballadores contractades per compte d’altri, a la data de la declaració de l’Estat d’Alarma (14 de març de 2020).

c) Tenir domicili fiscal a algun nucli de població de Mallorca.

6.3 No poden obtenir la condició de beneficiàries les persones físiques autònomes i les microempreses l’activitat de la qual ha estat permesa durant la vigència de l’Estat d’Alarma, d’acord amb el que s’estableix en el Reial Decret 465/2020, de 17 de març, pel qual es modifica el Reial Decret 463/2020, de 14 de març, pel qual es declara l’Estat d’Alarma, i que són les següents: establiments comercials minoristes d’alimentació, begudes, productes i béns de primera necessitat; establiments farmacèutics, sanitaris, centres o clíniques veterinàries; òptiques i productes ortopèdics; productes higiènics; premsa i papereria; combustible per a l’automoció; estancs, equips tecnològics i de telecomunicacions; aliments per a animals de companyia; comerç per internet, telefònic o correspondència, així com tintoreries i bugaderies.

6.4 L’acreditació de no incórrer en les prohibicions establertes en l’article 8 de l’Ordenança general de subvencions del Consell de Mallorca es fa mitjançant una declaració responsable.

La declaració responsable substitueix la presentació de les certificacions previstes en els punts 1 i 2 de l’article 22 del Reglament de la Llei 38/2003, general de subvencions, segons estableix l’article 24.4 del mateix text legal per a les ajudes per import inferior a 3.000 €, relatives al compliment de les obligacions tributàries i amb la Seguretat Social. El certificat d’estar al corrent amb el Consell no cal presentar-ho ja que la presentació de la sol·licitud implica l’autorització perquè d’ofici l’òrgan instructor el demani a la Tresoreria del Consell.

**7. Termini de presentació de sol·licituds**

7.1 El termini per presentar les sol·licituds començarà a partir de l’endemà de publicar-se l’extracte d’aquesta convocatòria en el *Butlletí Oficial de les Illes Balears* i restarà obert fins a exhaurir el crèdit pressupostari o fins dia 30 d’octubre de 2020.

Un cop exhaurit el pressupost, es publicarà en el *Butlletí Oficial de les Illes Balears* aquesta situació, i la presentació de sol·licituds no donarà cap dret a l’obtenció de l’ajut

7.2 Les sol·licituds s’han d’adreçar a la Direcció Insular de Promoció Econòmica i Producte Local i es poden presentar a qualsevol terminal del Registre del Consell de Mallorca. Així mateix, també es poden presentar als llocs establerts en l’apartat 4 de l’article 16 de la Llei 39/2015, d’1 d’octubre, de procediment administratiu comú de les administracions públiques.

7.3 Si la sol·licitud no compleix els requisits establerts en aquesta convocatòria, l’òrgan instructor, en aquest cas l’entitat col·laboradora ha de requerir a la persona interessada que l’esmeni en el termini improrrogable de deu dies i ha d’indicar-li que, si no ho fa, es considera que ha desistit de la sol·licitud, amb la resolució prèvia expressa, d’acord amb el que s’estableix en l’article 68 de la Llei 39/2015, d’1 d’octubre, del procediment administratiu comú de les administracions públiques.

7.4 Als efectes de determinar la data de presentació de la sol·licitud, s’entendrà que aquesta ha estat presentada en el moment en què s’esmenin o aportin els documents requerits.

7.5 Només es podrà presentar una sol·licitud per persona física o jurídica sol·licitant.

**8. Òrgans competents per instruir i resoldre el procediment**

8.1 L’òrgan instructor és la secretària tècnica del Departament de Promoció Econòmica i Desenvolupament Local. No obstant això, i atès que està previst encarregar la gestió de la convocatòria a la Cambra de Comerç de Mallorca, com a entitat col·laboradora, en el conveni que se signi a aquest efecte es determinaren les funcions que correspon dur a terme a l’entitat col·laboradora, en especial en relació a les activitats d’instrucció detallades en l’article 18 de l’Ordenança general de subvencions del Consell Insular de Mallorca.

8.2 Tenint en compte els expedients, i d’acord amb el que disposi el conveni amb l’entitat col·laboradora, aquesta farà la proposta de concessió, que remetrà a l’òrgan instructor perquè la remeti a l’òrgan responsable de la concessió, prèvia la fiscalització de la proposta. L’entitat col·laboradora prepararà una proposta setmanal, que inclourà totes les sol·licituds revisades i conformes d’aquest període.

8.3 L’òrgan competent per resoldre aquesta convocatòria és el Consell Executiu del Consell Insular de Mallorca.

**9. Termini de resolució i notificació**

El termini màxim per resoldre el procediment i per notificar-lo és de sis mesos des del dia en què es publica la convocatòria en el *Butlletí Oficial de les Illes Balears*.

El venciment del termini establert en el paràgraf anterior sense que s’hagi notificat la resolució legitima les persones interessades a entendre desestimada, per silenci administratiu, la sol·licitud de concessió de les subvencions.

**10. Documents que s’han d’adjuntar a la sol·licitud**

La documentació que s’ha de presentar amb la sol·licitud és la següent:

1. Sol·licitud (annex 2) d’ajuda signada per la persona interessada o representant legal de la persona sol·licitant
2. DNI/NIE de la persona física sol·licitant.

DNI/NIE del representant legal de la persona jurídica sol·licitant i CIF de la persona jurídica.

1. Alta censal (model 036 o 037) i alta d’autònom. Es pot presentar l’alta corresponent a l’any 2019 si s’ha donat de baixa temporalment.
2. Certificat corresponent a l’alta en l’epígraf d’IAE que correspongui o autorització perquè l’entitat col·laboradora ho comprovi d’ofici.
3. Les factures relatives als conceptes pels quals s’ha concedit l’ajuda i els justificants de pagament d’acord amb el que s’estableix en l’article 48 de l’Ordenança general de subvencions del Consell de Mallorca, en funció de la forma en què s’ha fet el pagament.
4. Documentació acreditativa de la titularitat del compte bancari indicat per rebre el pagament.
5. Declaració responsable de

* no incórrer en cap de les prohibicions establertes en l’article 8 de l’Ordenança general de subvencions del Consell de Mallorca per obtenir la condició de persona beneficiària.
* que es disposa dels poders de representació necessaris per presentar la sol·licitud d’ajuda.
* que l’entitat està degudament constituïda.
* que està d’alta d’IAE i d’autònom o que es mantindrà l’alta censal o l’alta d’autònom
* de no haver demanat cap altre ajut o subvenció pel mateix concepte i, si escau, una relació de les subvencions i ajudes sol·licitades o concedides, amb la indicació dels imports i de les entitats subvencionadores.
* que els productes adquirits que ho requereixin compleixen amb la normativa vigent d’homologació.
* que es té previst reiniciar l’activitat o l’obertura al públic dins el termini de quatre mesos comptadors des del dia següent a la finalització del termini de tancament obligatori establert pel Reial Decret 463/2020, 14 de març, modificat per Reial Decret 465/2020, de 17 de març, i en tot cas, abans del dia 30 de setembre de 2020.
* de no trobar-se en la situació prevista en l’article 11 de la Llei 11/2016, de 28 de juliol, d’igualtat de dones i homes.
* de no ser deutor per una resolució de reintegrament de subvencions.
* de la realització de la despesa i dels seus ingressos.

* d’estar al corrent amb les obligacions tributàries, amb la Seguretat Social i amb el Consell de Mallorca.

1. Si la persona sol·licitant és una Comunitat de Béns, declaració responsable de no haver demanat, l’altre comuner, subvenció per al mateix establiment.

En el supòsit que els documents exigits estiguin en poder del Departament de Promoció Econòmica i Desenvolupament Local, la persona sol·licitant es pot acollir al que s’estableix en l’article 28.3 de la Llei 39/2015, d’1 d’octubre, del procediment administratiu comú de les administracions públiques, sempre que es faci constar la data i la dependència en què es presentaren i quan no hagin transcorregut més de cinc anys d’ençà que acabà el procediment.

**11. Import de la subvenció**

L’import màxim de la subvenció serà de 1.000,00 euros per persona sol·licitant, independentment que se sol·liciten ajudes a les dues línies.

L’import de les subvencions concedides en cap cas pot ésser d’una quantia que, aïlladament o en concurrència amb altres subvencions o ajudes d’altres administracions públiques o d’entitats privades, superi el cost de l’activitat que ha de desenvolupar la persona beneficiària de la subvenció.

**12. Despeses subvencionables**

Es consideren despeses subvencionables qualsevol tipologia de despesa derivada d’accions generals i específiques de prevenció per adaptar l’activitat econòmica a l’Ordre SND/388/2020, de 3 de maig, i per a l’adequació als nous hàbits de consum, que la persona beneficiària dugui a terme des del dia 14 de març de 2020 fins al 30 d’octubre de 2020, ambdós inclosos. Els justificants de despesa així com el seu pagament s’han d’haver emès dins aquestes dates.

**LÍNIA 1**: productes sanitaris, elements per adaptar el local a les limitacions de contacte físic, formació i consultoria

a) Productes de protecció individual: mascaretes quirúrgiques, mascaretes FFP1, mascaretes FFP2, mascaretes FFP3, mascaretes amb filtre de partícules, guants de protecció, ulleres de protecció, pantalles facials, roba de protecció i gel hidroalcohòlic.

b) Productes de protecció en el local: virucides, gels desinfectants de superfícies, mampares, biombos o elements similars.

c) Productes de senyalització en el local: vinils, cinta americana, ferratines de trespol, etc.

d) Formació en prevenció de riscs i mesures de seguretat i protecció davant el COVID-19 i consultoria per implantar protocols sanitaris.

**LÍNIA 2**: eines tecnològiques necessàries per adaptar l’activitat als nous hàbits de consum i digitalitzar-ne la promoció o les vendes: ordinador, tableta, programa de gestió de clients, apps de control d’aforament, entre d’altres.

També, seran subvencionables els equips de neteja i desinfecció de productes, superfícies i espais.

En cap cas el cost d’adquisició de les despeses subvencionables pot ser superior al valor de mercat.

**13. Reintegrament dels ajuts concedits**

L'incompliment de les obligacions establertes pels beneficiaris a aquesta convocatòria, així com, el desistiment dels beneficiaris a les prestacions econòmiques comportaran el reintegrament de les quantitats indegudament percebudes i l'exigència de l'interès de demora corresponent des del moment del seu pagament fins a la data en què s'acordi la procedència del reintegrament o la data en què el deutor ingressi el reintegrament, si fos anterior. El procediment de reintegrament es regirà per les disposicions generals sobre procediments administratius contingudes en el Títol IV de la Llei 39/2015, de 1 d'octubre, del procediment administratiu comú de les administracions públiques.

La resolució del procediment de reintegrament ha d’identificar la persona obligada al reintegrament, les obligacions incomplertes, la causa de reintegrament que s’hi esdevé i l’import de la prestació per reintegrar, juntament amb la liquidació dels interessos de demora. La resolució del procediment de reintegrament exhaureix la via administrativa.

**14. Protecció de dades**

La informació i les dades declarades en les sol·licituds de subvenció d’aquesta convocatòria estan emparades pel que preveu el Reglament (UE) 2016/679, de 27 d’abril, general de protecció de dades (RGPD).

**15. Règim de recursos**

L’acord de l’aprovació de la convocatòria i de la concessió no posa fi a la via administrativa. Hi podeu interposar un recurs d’alçada en el termini d’un mes, comptador a partir de l’endemà de rebre aquesta notificació. El recurs es pot interposar formalment davant aquest Consell Executiu o davant la Comissió de Govern del Consell Insular de Mallorca, que és l’òrgan competent per resoldre’l.

Contra la desestimació expressa d’aquest recurs d’alçada, hi podeu interposar un recurs contenciós administratiu davant el Jutjat Contenciós Administratiu de Palma que correspongui, en el termini de dos mesos, comptadors a partir de l’endemà de rebre la notificació de la desestimació recurs d’alçada.

Si han transcorregut tres mesos des de la interposició del recurs d’alçada i no n’heu rebut la notificació de resolució expressa, s’entén desestimat per silenci i hi podeu interposar un recurs contenciós administratiu davant el Jutjat Contenciós Administratiu de Palma que correspongui, sense limitació de temps.

No obstant l’anterior, podeu interposar, si escau, qualsevol altre recurs que considereu oportú. Tot això de conformitat amb la Llei 29/1998, de 13 de juliol, reguladora de la jurisdicció contenciosa administrativa i la Llei 39/2015, d’1 d’octubre, del procediment administratiu comú de les administracions públiques.

**16. Mitjà de publicació**

Aquesta convocatòria i les subvencions que es concedeixen com a conseqüència d’aquesta es publiquen en extracte en el *Butlletí Oficial de les Illes Balears*, en la Base de Dades Nacional de Subvencions i a través del web del Consell de Mallorca ([www.conselldemallorca.net](http://www.conselldemallorca.net/)).